# Zapisnik sa dvadesetog sastanka Radne grupe za KDO u bankarstvu i finansijama

**održanog u petak, 6. decembra 2013. u prostorijama Narodne banke Srbije**

Isidora Orlović, predsedavajuća Radne grupe je informisala prisutne članice da je ovo prvi sastanak Radne grupe u ovoj godini, ali da je radna grupa realizovala veliki broj aktivnosti i ostvarila odličnu komunikaciju putem e-mejla. Diskusija je nastavljena prema predloženom dnevnom redu.

*Izveštaj o radu za 2013. godinu*

U okviru saradnje sa sedam srednjih škola u kojima postoji obrazovni profil „Bankarski službenik“ realizovane su sledeće aktivnosti:

* Predavanje za profesore – 15. mart u prostorijama Narodne banke Srbije;
* Predavanje za učenike – realizovana po školama po sledećem rasporedu: Beograd 30. januar i 1. april, Užice 20. mart, Subotica 26. april, Čačak 16. maj i Niš 23. oktobar;
* Posete Centru za posetioce Narodne banke Srbije;
* Organizovanje prakse za učenike u poslovnim bankama;
* Izrađen Protokol o saradnji sa Zajednicom ekonomskih, pravno-birotehničkih, trgovinskih i ugostiteljskih škola Republike Srbije za školsku 2013/2014. godinu.

U okviru projekta „Upravljanje ličnim finansijama“ u toku 2013. godine nije održana ni jedna radionica. Takođe, Isidora Orlović je obavestila članove radne grupe da je e*-learing* aplikacija premeštena na sajt Globalnog dogovora: <http://www.unglobalcompact.rs/>.

*Plan rada za 2014. godinu*

Kada je u pitanju saradnja sa sedam srednjih škola u kojima postoji obrazovni profil „Bankarski službenik“ dogovoreno je da se saradnja nastavi na isti način kao i u prethodnoj školskoj godini. Članice radne grupe su predložile da se prilikom predavanja za učenike odaberu samo dve teme i da se pored teoretskog dela vrši i studija slučaja. Dogovoreno je da se školama da rok do 31. januara da dostave potencijalne termine i predloge tema za predavanje profesorima i učenicima, kao i svoje potrebe za organizovanje prakse za učenike.

Što se tiče organizovanja radionica „Upravljanje ličnim finansijama“ ostala je otvorena mogućnost da se radionice održavaju u okviru već postojećih partnerstva, kao i da članice Radne grupe koje imaju kontakte sa organizacijama koje su zainteresovane za ovu vrstu aktivnosti, ponude održavanje radionica i pokušaju da dogovore realizaciju istih.

*Upoznavanje sa novim članicama*

Sastanku su prisustvovali predstavnici Dostignuća mladih i FEFE. Oni su imali priliku da se upoznaju sa dosadašnjim aktivnostima Radne grupe i da sagledaju mogućnosti za njihovo uključivanje u već postojeće projekte.

*Razno*

Isidora Orlović je izvestila prisutne da je u ponedeljak, 2. decembra u Privrednoj komori Srbije, održan sastanak UO Globalnog dogovora i predsedavajućih radnih grupa, na kome je Radna grupa za KDO u bankarstvu i finansijama dobila sve pohvale za svoj rad.